Virallinen lehti nro C 292 , 21/09/1998 s. 0155



B4-0728, 0732, 0756, 0758, 0770 ja 0784/98 Päätöslauselma Valko-Venäjän tilanteesta Euroopan parlamentti, joka - ottaa huomioon aikaisemmat päätöslauselmansa Valko-Venäjän tilanteesta, - ottaa huomioon 9. ja 13. heinäkuuta 1998 vahvistetut neuvoston yhteiset kannat Valko-Venäjästä, - ottaa huomioon Wienin yleissopimuksen diplomaattisista suhteista, A. katsoo, että Valko-Venäjän hallitus on toteuttanut tai sallinut Drozdyn asuinalueella Minskissä toimia, jotka kohdistuvat 22 maan suurlähettiläiden asuntoihin; useat lähettiläistä ovat EU:n jäsenvaltioiden lähettiläitä, B. katsoo, että nämä toimet ja etenkin rakennus- ja korjaustöiden aloittaminen alueella, sähkön ja veden katkaiseminen sekä teiden sulkeminen autoliikenteeltä tekevät mahdottomaksi asuntojen normaalin käytön, mikä haittaa suuresti kyseisten lähetystöjen toimintaa, C. katsoo, että Valko-Venäjän hallituksen toteuttamat tai sallimat toimet loukkaavat vakavasti Wienin yleissopimusta diplomaattisista suhteista ja ovat vastoin kansojen välisten ystävällisten suhteiden periaatetta, D. katsoo, että Euroopan unionin jäsenvaltiot ovat siksi päättäneet kutsua kotiin lähettiläänsä Minskistä ja pyytää alueellaan olevia Valko-Venäjän suurlähettiläitä palaamaan Minskiin, E. korostaa, että Euroopan unioni on yrittänyt Valko-Venäjän kanssa solmitun kumppanuus- ja yhteistyösopimuksen avulla vahvistaa suhteitaan Valko-Venäjään ja antaa täyden tukensa maassa tarvittavalle taloudelliselle ja demokraattiselle uudistusprosessille, F. pahoittelee sitä, että Valko-Venäjän hallitus ei ole toistaiseksi pystynyt täyttämään tarvittavia ehtoja tämän sopimuksen ratifioimiseksi ja on siten estänyt jatkamasta Valko-Venäjän integroitumista Euroopan taloudellisiin ja poliittisiin rakenteisiin, G. panee merkille, että ETYJ:n tuki- ja valvontaryhmä on pyrkinyt jatkuvasti edistämään demokraattisten voimien palauttamista maahan; 1. Antaa täyden tukensa erityisesti neuvoston 13. heinäkuuta 1998 vahvistamalle yhteiselle kannalle Valko-Venäjästä; 2. Kehottaa presidentti Lukashenkoa ja Valko-Venäjän hallitusta noudattamaan kaikilta osin diplomaattisia suhteita koskevan Wienin yleissopimuksen määräyksiä ja palauttamaan välittömästi ja esteittä käyttöön EU:n suurlähettiläiden Minskissä sijaitsevat asunnot ja olemaan millään tavoin haittaamatta kyseisten lähetystöjen toimintaa; 3. Kehottaa Valko-Venäjän hallitusta täyttämään välittömästi ehdot, joita EU:n ja Valko-Venäjän suhteiden parantaminen edellyttää; tämä merkitsee taloudelliseen ja demokraattiseen uudistukseen liittyvien tarpeellisten toimien toteuttamista sekä asianmukaiseen hallintoon ja ihmisoikeuksien kunnioittamiseen liittyvien kansainvälisten normien kunnioittamista; kehottaa maata olemaan estämättä kansalaisyhteiskunnan kehittämiseen pyrkivän Tacis-ohjelman toteutusta; 4. Antaa täyden tukensa ETYJ:n tuki- ja valvontaryhmälle sen jatkuvassa toiminnassa demokraattisten arvojen palauttamiseksi maahan ja maan pyrkimyksille järjestää vapaat ja oikeudenmukaiset presidentinvaalit vuonna 1999 ja kehottaa sen vuoksi ETYJ:n jäsenvaltioita jatkamaan ryhmän mandaattia vuoden 1998 jälkeen; 5. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, ETYJ:lle sekä Valko-Venäjän hallitukselle.